Frydenstrand Skoleafdeling i Frederikshavn er ramt af corona - tre klasser sendt hjem.

Frydenstrand Skoleafdeling i Frederikshavn sendte mandag tre klasser og ni medarbejdere hjem efter, at tre elevers forældre er smittet med covid- 19. Det skriver Frederikshavn Kommune på kommunens hjemmeside. Forældrene, der er smittede med covid-19, har valgt at gå i isolation, men undlade at få deres børn testet, hvilket de er i deres ret til. Frederikshavn Kommune betegner på deres hjemmeside forløbet som atypisk, og kommunen valgte at sende 54 elever og ni medarbejdere hjem, selv om man ikke kan påvise, at eleverne med sikkerhed er smittede. Styrelsen for Patientsikkerhed vurderer dog, at børnene blandt andet grundet deres alder automatisk defineres som værende smittede med covid-19, da de bor i husstand med en smittet. Derfor er klassekammerater og de medarbejdere, der har været i klassen, definerede som værende nære kontakter. Der er tale om klasser fra 1. årgang, 4. årgang og et blandet hold.